b'\n_START_ARTICLE_\nAutobusni kolodvor Zagreb\n_START_SECTION_\nDjelatnosti Autobusnog kolodvora Zagreb\n_START_PARAGRAPH_\nTemeljne djelatnosti Autobusnog kolodvora Zagreb su prihvat autobusa, prtljage i robe, prodaja voznih karata, rezervacija mjesta u autobusima, usluge informacija, garderobe te usluge parkiranja osobnih vozila. Veli\xc4\x8dinom i opremljeno\xc5\xa1\xc4\x87u Autobusni kolodvor Zagreb predstavlja najve\xc4\x87i i najsuvremeniji objekt takve vrste u ovom dijelu Europe. S njegovih 44 perona autobusi povezuju Zagreb s ostalim dijelovima Hrvatske kao i ve\xc4\x87inom drugih europskih sredi\xc5\xa1ta._NEWLINE_Sura\xc4\x91uje s Udrugom slijepih i slabovidnih osoba, te aktivno poma\xc5\xbee slijepim i slabovidnim osobama pri putovanju._NEWLINE_Turisti\xc4\x8dka zajednica Grada Zagreba, \xc4\x8diji je ured otvoren u prostoru Autobusnoga kolodvora, putnicima pru\xc5\xbea sve ostale informacije o zanimljivima doga\xc4\x91anjima u Gradu Zagrebu.\n_START_SECTION_\nPovijest Autobusnog kolodvora Zagreb\n_START_PARAGRAPH_\nAutobusni kolodvor Zagreb smje\xc5\xa1ten je nadomak sredi\xc5\xa1njeg zagreba\xc4\x8dkog trga, uz najve\xc4\x87e gradske prometnice s velikim parkingom. Utemeljen je 17. studenoga 1961. godine na prostoru dana\xc5\xa1njeg Langova trga, a na sada\xc5\xa1njoj lokaciji nalazi se od 4. srpnja 1962. Malo tko zna da je na mjestu dana\xc5\xa1njeg kolodvora za vrijeme Drugog svjetskog rata bio vojni logor. Prvi je autobusni kolodvor izgra\xc4\x91en u rekordnih 72 dana, a gradnja dana\xc5\xa1njeg Autobusnog kolodvora zapo\xc4\x8dinje 1986. godine i zavr\xc5\xa1ava u srpnju 1987. godine, u vrijeme Univerzijade, kada je izgra\xc4\x91ena nova kolodvorska zgrada s pripadaju\xc4\x87im peronima. Na Autobusnom kolodvoru potpuno su preure\xc4\x91eni i suvremeno opremljeni svi prostori koji slu\xc5\xbee obavljanju osnovne, ali i popratnih djelatnosti koje putnicima i ostalim korisnicima nude brojne mogu\xc4\x87nosti za odmor i okrepu, kupovinu i zabavu. _NEWLINE_Kao kolodvor \xc2\xbbA\xc2\xab\xc2\xa0kategorije, redovni je \xc4\x8dlan Paneuropske asocijacije autobusnih kolodvora._NEWLINE_Kako bi se omogu\xc4\x87io nesmetan pristup svim kategorijama korisnika usluga, zgrada Autobusnog kolodvora u potpunosti je prilago\xc4\x91ena osobama s pote\xc5\xa1ko\xc4\x87ama u kretanju.'